KOMISIJAS PAZIŅOJUMS EIROPAS PARLAMENTAM, PADOMEI, EIROPAS EKONOMIKAS UN SOCIĀLO LIETU KOMITEJAI UN REĢIONU KOMITEJAI ES dalība “World Expo 2015” Milānā “Paēdināt planētu. Enerģija dzīvei”. /* COM/2013/0255 final */





KOMISIJAS PAZIŅOJUMS EIROPAS PARLAMENTAM, PADOMEI, EIROPAS EKONOMIKAS UN SOCIĀLO LIETU KOMITEJAI UN REĢIONU KOMITEJAI ES dalība “World Expo 2015” Milānā “Paēdināt planētu. Enerģija dzīvei”. 1. Ievads un vispārīga informācija “World Expo 2015” notiks Milānā no 2015. gada 1. maija līdz 31. oktobrim; tās tēma “Paēdināt planētu. Enerģija dzīvei”. Šī “Expo” iecerēta kā pagrieziena punkts vispasaules debatēm par pārtiku un ilgtspēju, un tā būs politisko diskusiju un politisko ierosmju platforma par šiem jautājumiem. Vairāk nekā 120 valstis jau ir apstiprinājušas līdzdalību, šādi apliecinot šā notikuma izraisīto lielo interesi. Tiek lēsts, ka kopējais izstādes apmeklētāju skaits būs 20 miljoni, kas būs nozīmīga iespēja informēt Eiropas pilsoņus (un pilsoņus no visas pasaules) un komunicēt ar viņiem par tiem ļoti svarīgajiem jautājumiem, kurus izvirza “Expo”. Līdztekus tiks izvērsta “Cyber Expo” ar mērķi sasniegt 1 miljardu tīmekļa lietotāju, kas turpmāk paplašinās ietekmes jomu. Pasaules izstādes jau ir bijušas ļoti svarīgi starptautiski notikumi, kuros valstis, privāti dalībnieki un organizācijas rāda un popularizē savu identitāti, politikas jomas un sasniegumus saistībā ar izstādes tēmām. Šī “Expo” būs vairāk nekā tikai ar kultūru saistīts notikums, tā būs arī politisks notikums, jo valstis un starptautiskas organizācijas sanāk kopā, lai apspriestu aizvien pieaugošās problēmas saistībā ar pārtiku un ilgtspēju. Tāpēc ES mērķim vajadzētu būt stiprināt tās kā ļoti svarīga spēlētāja lomu globālajās debatēs un izmantot šo iespēju strādāt, lai sadarbība ar citiem dalībniekiem‑gan publiskā, gan privātā sektora pārstāvjiem‑šajos jautājumos būtu produktīva. Līdz šim Eiropas iestādes ir aktīvi piedalījušās visās iepriekšējās “World Expo”, kuras notikušas ES, kā arī lielākajās “World Expo” citur pasaulē. Turklāt pārskati par iepriekšējo ES dalību rāda, ka šāds notikums var ļoti ietekmēt to, kā pilsoņi uztver ES, un viņu attieksmi pret to. Pamatojoties uz šiem apsvērumiem, Komisija aktīvi pētīja dalības iespējas. Šajā paziņojumā, kura pamatā ir plaša iepriekšējo “Expo” analīze, tiek sniegti plānotie mērķi, praktiski apsvērumi un ieteiktās pieejas ES dalības optimizēšanai Milānas “Expo”, cieši sadarbojoties Komisijai, Eiropas Parlamentam un citām ieinteresētajām ES iestādēm. 2. ES dalības mērķi un ieguvumi Komunikācija “Expo” sniedz iespēju vēstīt par galvenajiem ES sasniegumiem pārtikas un ilgtspējas jomā miljoniem šīs izstādes apmeklētāju. Šā pasākuma norises laiks sakrīt ar Tūkstošgades attīstības mērķu posma pēdējo gadu un satvara laikposmam pēc 2015. gada sākumu, kas arī paredzēts ilgtspējīgas attīstības mērķu sasniegšanai. Būtu jāuzsver ES devums un sasniegumi šo mērķu sasniegšanā un vienlaikus tas, ko ES uzskata par problēmām nākotnē, un kā ES ir sagatavota to risināšanai. Turklāt 2015. gads būs stratēģijas “Eiropa 2020” viduspunkts, un “Expo” būs ideāla iespēja uzskatāmi parādīt stratēģijas starprezultātus jomās, kuras attiecas uz “Expo”, tostarp to, ko, kopīgi rīkojoties, ir spējušas sasniegt dalībvalstis, un darīt zināmus stratēģijas “Eiropa 2020” mērķus otrajā posmā, tādējādi veicinot ES rīcībpolitiku pozitīvu uztveri un izpratni par tām. Patlaban tiek izstrādāta arī iniciatīva 2015. gadu nodēvēt par Eiropas gadu sadarbībai attīstības jomā. Ja “Expo” būs veiksmīga, tā varētu būt lieliska komunikācijas platforma. ES, izmantojot tās fizisko telpu, ietverot kopējos attiecīgo ES institūciju mērķus pārtikas un ilgtspējas jomā, galvenokārt būtu jāsniedz viens skaidrs un pieejams vēstījums. Turklāt tām ES iestādēm, kuras piedalīsies, būtu specifiskākos un strīdīgākos jautājumos vairāk jāiedziļinās konferencēs un pasākumos. Politikas izveide “Expo” būs ideāla iespēja atvērtai un uz nākotni vērstai viedokļu apmaiņai ar pilsoņiem, kurai liela nozīme politikas attīstībai nākotnē. Protams, ES dalība nav tikai informatīva, tās mērķim vajadzētu būt mijiedarbībai ar apmeklētājiem un diskusiju iespējai. Daži atbilstoši jautājumi, kuri sekmētu apmeklētāju aktivitāti, būtu jānosaka iepriekš un jāpārbauda fokusa grupās. Vēl vairāk, lai turpmāk stiprinātu “Expo“ kā progresa veicinātāju un risinājumu meklēšanas posmu pārtikas nodrošinājuma, pārtikas nekaitīguma, ilgtspējas un pārtikas, miera un kultūras jomā, organizētāji izveidoja Stratēģijas dokumentu, kuru 2012. gada 10. oktobrī valstu pārstāvjiem izplatīja “Expo 2015” galvenais kurators[1]. Tas ir papildināms dokuments, kura mērķis, pirmkārt, ir manifesta publicēšana, kas jāparaksta apmeklētājiem, lai viņus iesaistītu personīgi, un, otrkārt, lai tas būtu iespēja politiķiem kopā attīstīt politikas dienaskārtību. Visi dalībnieki “Expo“ sagatavošanas laikā sniegs savu devumu šim papildināmajam dokumentam, un Komisija iesniegs savu atbildi pirmajam Stratēģiskā dokumenta projektam 2013. gadā. Izglītība Četras Stratēģijas dokumentā minētās tēmas ir ne vien pasaules mēroga jautājumi, tās ir arī ļoti svarīgas saistībā ar daudzām ES rīcībpolitikām un ikdienā ietekmē ES pilsoņu dzīvi. Protams, šie jautājumi ietekmē nākotni; lai gan pārtikas nodrošinājums, bads un nepietiekams uzturs ir ļoti svarīgs jautājums jo īpaši jaunattīstības valstīs, pieaugoša problēma Eiropā ir liekais svars un slimības, kuras saistītas ar pārmērīgu pārtikas patērēšanu, vai pārtikas izvēle, pamatojoties uz nepietiekamu informāciju. Pārtikas nekaitīgums pēdējos piecpadsmit gados ir kļuvis par ES rīcībpolitiku centrālo elementu un pamatu reālam paraugam pārējai pasaulei šajā jomā; ES pieeja pārtikas jautājumiem vienlaikus ir priekšnosacījums, kas garantē tās pilsoņu un patērētāju drošību, un stūrakmens, uz kura balstīta ES pārtikas rūpniecības reputācija un panākumi visā pasaulē. Ilgtspēja ir aizvien svarīgāks jautājums ES pilsoņiem, kā arī visas pasaules mērogā, jo ir kļuvis vēl svarīgāk efektīvāk izmantot resursus, lai nodrošinātu uzplaukumu nākamajām paaudzēm un samazinātu ietekmi uz vidi, saglabājot jau tā ierobežotos dabas resursus. Paturot to prātā, ES dalības mērķim vajadzētu būt arī izglītojošam, ne tikai izpratni veicinošam un sniegt apmeklētājiem uz risinājumiem balstītas pieejas pārtikas un ilgtspējas jomā, dodot pilsoņiem iespēju izdarīt pozitīvas izmaiņas viņu dzīves stilā, piemēram, samazinot pārtikas zudumus un izvēloties veselīgāku pārtiku. 3. Praktiski apsvērumi Izstāde izvietota ziemeļrietumos no Milānas un aizņem 1,1 miljonu m². “Expo” teritorija ļaus uzņemt 140 000 apmeklētāju dienā, un tā tiks attīstīta gar divām perpendikulārām asīm “Decumanus”(1,5 km), kur izvietotas apmēram 70 pašu izveidotu izstādes telpu, un “Cardus” (350 m), kas rezervēta izstādes dalībniekiem no Itālijas. “Expo” tiek celta kā viedā pilsēta, kuras projekts ir novatorisks un kur tik pielietotas vismodernākās tehnoloģijas pilnīgas interaktivitātes panākšanai (piemēram, izmantojot paplašināto realitāti un sociālos tīklus), ekoloģiskais dizains, viedā mobilitāte, rindas pārvaldības tehnikas, energoefektivitāte, atkritumu samazināšana un pārstrāde. Lai nodrošinātu viengabalainību, dažādo celtņu projektos un celtniecībā tiks ievēroti stingri saskaņoti noteikumi. Lai ietekme būtu nozīmīga, lai nodrošinātu nepārtrauktu mijiedarbību un komunikāciju ar apmeklētājiem pasākumu laikā un stiprinātu ES kā globāla politikas dalībnieka tēlu, vislabāk būtu, ja ES fiziskā klātbūtne būtu nodrošināta visā “Expo” norises laikā. Organizētāji Itālijā piedāvāja ES labākās telpas Itālijas paviljonā Cardus teritorijā pretī Palazzo Italia un blakus Lake Arena, kur norisināsies galvenie institucionālie, kultūras un izklaides pasākumi. Tā kā tas būs visapmeklētākā vieta “Expo”, tas varētu vēl vairāk palielināt ES atvēlētās telpas ietekmi. Kopēja platība, kas provizoriski rezervēta ES, ir 1500 m², ko veidos 3 stāvu ēka, pirmais stāvs būs atvēlēts izstādei, otrais ‑ sanāksmju un konferenču telpām, bet trešais būs atklāta terase. Palazzo Italia tuvums, kurā būs arī konferenču centrs, kas pieejams arī ES pasākumiem, ļautu samazināt nepieciešamību pēc telpām un izmaksas. ES klātbūtni Cardus teritorijā varētu papildināt plašāka klātbūtne uz vietas, kurā varētu izmantot komunikācijas digitālās tehnoloģijas. Tas varētu būt pamats mijiedarbības un sinerģijas veidošanai ar “Cyber–expo” un 1 miljardu tās apmeklētājiem kibertelpā. Šajā sakarā, ņemot vērā tās lielo novatorisko un tehnoloģisko nozīmi, “Expo 2015” radikāli atšķirsies no visām iepriekšējām “World Expo”: apmeklētāji pilnīgā pārvaldīs un iepriekš sagatavos savu apmeklējumu un to izbaudīs, izmantojot tīmekļa vietnes, lietotnes un viedās tehnoloģijas. Tāpēc būs ļoti svarīgi plānot jaunus viedos veidus mijiedarbībai ar apmeklētājiem un viņu piesaistīšanai gan ES telpā, gan ārpus tās. Budžets Ņemot vērā pašreizējos budžeta ierobežojumus, lai samazinātu saistītos izdevumus, tiek plānots, ka dalība Milānas “World Expo” norisināsies ierobežotā fiziskā telpā ‑ 1500 m², kas ir uz pusi mazāk nekā telpa, kas tika izmantota Hanoveras “World Expo”[2]. Fiziskajai klātbūtnei, ko organizētāji no Itālijas rezervēja ES iestādēm, būs nepieciešams aptuveni EUR 10 miljonu liels pamatbudžets, iekļaujot 2014. un 2015. gadu. Ņemot vērā “Expo” galveno tēmu ‑ lauksaimniecība un ilgtspēja, galvenais finansējums tiks saņemts no attiecīgās budžeta pozīcijas. Papildu resursi 2015. gadā tiks piešķirti tematisko pasākumu un izstāžu organizēšanai esošā vai plānotā budžeta satvarā. 4. Sākotnējie priekšlikumi ES dalībai Ļoti svarīgs būs vienkāršs ES vēstījums, kas izceļ ES galveno lomu pārtikas jomā. Mēs varam mācīties no iepriekšējām “Expo”, ka apmeklētāji apmeklē dažus paviljonus, katrā no tiem pavadot maz laika, un viņi atcerēsies tikai dažas svarīgākās idejas. Jāatzīmē arī, ka šis vēstījums labi jāpārdomā, ņemot vērā to, ka varētu būt atšķirības starp aktuālajām šā brīža problēmām un tām, kas būs 2015. gadā. Vēstījumam jābūt tādam, kas uztverams “vienkāršajam cilvēkam”, un ideālajā variantā tas pirms “Expo” būtu jāpārbauda fokusa grupās. Šā vēstījuma kontekstā un, izmantojot ĢD organizētos pasākumus, būtu jāizmanto daži ES ierosmju un rīcībpolitiku paraugi pārtikas un ilgtspējas jomā, piemēram: – “Expo” tematika attiecas galvenokārt uz lauksaimniecību, kas ir joma, kurā ES jo īpaši, izmantojot KLP, kā arī vairākas citas rīcībpolitikas, darbojas ļoti aktīvi. Piemēram, būtu ļoti interesanti pārraudzīt Starptautiskā ģimenes lauksaimniecības gada 2014 [International Year of Family Farming 2014] rezultātus un sīki izpētīt lauksaimniecības kooperācijas kustību, galveno uzmanību pievēršot iestāžu veidošanai jaunattīstības valstīs, īpaši Āfrikā. – Pārtika ir ES tautsaimniecības pamatelements: ES ir pasaulē lielākais pārtikas eksportētājs, un ES pārtikas rūpniecība ir tās plašākā ražošanas nozare, kuras gada apgrozījums ir gandrīz EUR1 triljons un kurā nodarbināti vairāk nekā 4 miljoni cilvēku. Aktīva ES klātbūtne “Expo” būs ļoti svarīga politisko debašu un iespējamo stratēģiju veidošanā šīs nozares nākotnei, tādējādi turpinot sekmēt rūpniecības konkurētspēju un eksportu. – ES ir pasaulē lielākā palīdzības sniedzēja attīstības jomā un izstāde būs iespēja parādīt Eiropas pilsoņiem un pasaulei ES pasākumu mērogu pārtikas un uztura drošības jomā vājāk attīstītajos pasaules reģionos. Saistībā ar pārtikas nodrošinājumu īpaša uzmanība “Expo” tiks pievērsta pārtikas izšķērdēšanai atkritumos. Protams, lai gan bads joprojām ir svarīga globāla problēma īpaši jaunattīstības valstīs, pasaulē ik gadus 40 % no cilvēku patēriņam saražotās pārtikas tiek izšķērdēti atkritumos. ES ir vadībā, lai sniegtu ieguldījumu šajā jomā, un tās mērķis ir līdz 2020. gadam divkārt samazināt pārtikas izšķērdēšanu atkritumos. Jau ir iesākts īpašs darba šajā virzienā, kurā iesaistītas ieinteresētās personas, un “Expo” būs iespēja parādīt rezultātus un informēt par labāko praksi. – Pārtika ir daļa no mūsu kopējā un daudzveidīgā kultūras mantojuma, “ES dzīvesveida” simbols pasaules mērogā. Tas daļēji ir ES īstenoto rīcībpolitiku rezultāts nozīmīgajās pārtikas nekaitīguma un pārtikas kvalitātes jomās. Jo īpaši attiecībā uz pārtikas nekaitīgumu ES zinātniski pamatotas pieejas īstenošanā, kas balstīta uz skaidru risku novērtēšanas un risku pārvaldības nošķiršanu, ir atzīta par paraugu pārējai pasaulei. Pārtikas kvalitāte kļūst aizvien svarīgāka mūsdienu sabiedrībā, kura apzinās veselības nozīmi, un lai panāktu vēl noteiktāku pārtikas un veselības saikni. Arī šajā jautājumā ES ir vadošā pozīcija diskusijā šajā jomā, sekmējot ‑ gan saistībā ar izglītību, gan turpmāko rīcībpolitiku ‑ ,veselīgus uztura standartus, kuru pamatā ir aktīva ieinteresēto personu iesaistīšanās un patērētāju informēšana. – Vides ilgtspējas jautājums, kas kļuvis par prioritāti visas pasaules mērogā, un pieaugošais satraukums mūsu sabiedrībā ir cieši saistīts ar pārtikas jautājumu. Būtu jāuzsver arī ES sasniegumi ilgtspējīgas enerģētikas jomā, jo īpaši attiecībā uz efektīvu enerģijas izmantošanu un ražošanu. Šajā kontekstā attiecībā uz “Expo” tematiku jāizmanto ierosme “Ilgtspējīga enerģija visiem”, kas uzsākta 2012. gadā. – Visbeidzot, arī saistībā ar “Expo” zinātnisko programmu, šī izstāde būtu ideāla iespēja turpināt ES darbību un sasniegumus pētījumu un jauninājumu jomā, piemēram, parādot nozīmīgos to pētniecības un attīstības projektu rezultātus, kurus atbalsta ES pamatprogrammas un kuri ir svarīgi pārtikas un lauksaimniecības jomai nākotnē. “Expo” un pasākumi kultūras un zinātnes jomā “Expo” būs īpaša iespēja dalībniekiem organizēt pasākumus kultūras un zinātnes jomā (konferences, semināri, īslaicīgas izstādes u. c.), lai turpinātu nākt klajā ar galvenajiem ES vēstījumiem, īstenot labāku komunikāciju un veicināt viedokļu apmaiņu ar pilsoņiem. Šiem pasākumiem nepieciešama plānošana ilgtermiņā, lai pārvaldītu budžeta un darba apjoma ierobežojumus un sasniegtu augstāku rezultātu. Turklāt nozīmīgajiem pasākumiem, kuri jau ir plānoti 2015. gadam, būtu jānotiek “Expo” Milānā, nevis citā vietā. Attiecībā uz pasākumiem, kuri saistīti ar zinātni, Eiropas Komisijas objekts Isprā (Kopīgās pētniecības centrs) atrodas tikai 60 km attālumā no “Expo” norises vietas un tajā izvietotas vairākas laboratorijas eksperimentiem, tostarp ES references laboratorijas materiāliem, kas nonāk saskarē ar pārtiku, un laboratorijas ģenētiski modificētai pārtikai un lopbarībai. Kopīgās pētniecības centrs (JRC) arī veic pētniecisko darbību, kura cieši saistīta ar minēto tematiku, piemēram, par ūdens resursu apsaimniekošanu, klimata pārmaiņām, zemes izmantošanu, pārtuksnešošanos, biodegvielu u. c. Sagatavojoties “Expo”, KPC jau ceļ jaunu centru apmeklētājiem, kurš varētu uzņemt vairāk apmeklētāju. KPC sniegs savu atbalstu un savu infrastruktūru citām iestādēm, kuras vēlētos Isprā sarīkot pasākumus ar ekspertu piedalīšanos vienlaicīgi ar pārējiem “Expo” pasākumiem. Var organizēt regulāru maršruta transportu ieinteresētajiem ekspertiem un pētniekiem, kuri vēlas apmeklēt KPC objektu Isprā. 5. Secinājumi un veicamie pasākumi “Expo Milāna 2015” ir unikāla iespēja ES stiprināt tās kā globāla dalībnieka lomu nākamo ierosmju izstrādē pārtikas un ilgtspējīgas attīstības jomā, komunicēt ar pilsoņiem, kā arī informēt pilsoņus par tās sasniegumiem pagātnē un mērķiem nākotnē. Lai paaugstinātu rezultātu, ir atbilstoši, ka maksimālas redzamības sasniegšanai ES ir sava telpa. Šo telpu jau piedāvājuši organizētāji no Itālijas, un tā būtu no viņiem jāīrē. Lai nodrošinātu naudas izdevīgu izmantošanu, sagatavošanās ES dalībai būtu jāsāk savlaicīgi un jāņem vērā budžeta ierobežojumi. Ņemot vērā šos ierobežojumus, Komisija ierosina ierobežot ES fizisko klātbūtni, izmantojot telpu, kas ir puse no platības, kas tika izmantota pēdējā Eiropas Expo Hanoverā 2000. gadā. Tam nepieciešams pamatbudžets aptuveni EUR10 miljoni, iekļaujot 2014. un 2015. gadu. Papildu līdzekļi būs jāmobilizē 2015. gadā tematisku pasākumu un izstāžu organizēšanai esošā vai plānotā budžeta satvarā. Komisija aicina Parlamentu un citas ieinteresētās ES iestādes pievienoties, cieši sadarboties ar Komisiju, lai sasniegtu maksimālu rezultātu no līdzdalības “Expo”, sniedzot kopīgu ES pieeju un saskaņotus politikas vēstījumus sabiedrībai. * * * [1] http://www.padiglioneitaliaexpo2015.com/RLExpoImpaginatocompleto.pdf [2] “World Expo 2010” Šanhajā ES savā paviljonā uzņēma Beļģija.